ECF รูดหนัก 2 วันติดเซ่นภาวะตลาดผันผวนสวนทางแผนซื้อหุ้น “STREK” คืบ-เล็งซื้อหุ้นคืน
ECF รูดหนัก 2 วันติดเซ่นภาวะตลาดผันผวน สวนทางแผนซื้อหุ้น "STREK" คืบ-เล็งซื้อหุ้นคืน
20 ธ.ค. 2561

ผู้สื่อข่าวรายงานว่า ราคาหุ้น บริษัท อีสต์โคสท์เฟอร์นิเทค จำกัด (มหาชน) หรือ ECF ล่าสุด ณ เวลา 11.27 น. อยู่ที่ 2.22 บาท ลบ 0.68 บาท หรือ 23.45% สูงสุดที่ 2.98 บาท ต่ำสุดที่ 2.10 บาท ด้วยมูลค่าซื้อขาย 148.56 ล้านบาท

ทั้งนี้ ราคาหุ้น ECF ปรับตัวลดลงอย่างหนักในวันนี้เป็นวันที่ 2 ติดต่อกัน นับตั้งแต่ราคาหุ้นอยู่ที่ระดับ 3.06 บาท เมื่อวันที่ 19 ธ.ค.2561
โดยก่อนหน้านี้มีกระแสข่าวลือที่ระบุว่าแผนงานที่บริษัทจะเข้าซื้อกิจการบริษัท เอสเทรค ประเทศไทย จำกัด (STREK) อาจะไม่เกิดขึ้น โดย  นายอารักษ์ สุขสวัสดิ์ กรรมการผู้จัดการ ECF ปฏิเสธว่าข่าวดังกล่าวไม่เป็นความจริง ปัจจุบันบริษัทยังคงเดินหน้าเข้าซื้อหุ้น STREK จำนวน 15,300,000 หุ้น คิดเป็น 51% ของหุ้นสามัญทั้งหมดของ STREK ด้วยวิธีการแลกหุ้นสามัญ (Share Swap) คิดเป็นมูลค่ารวมการลงทุน 510 ล้านบาท
ทั้งนี้ บริษัทอยู่ในขั้นตอนของการเตรียมเรื่องจะนำเสนอต่อที่ประชุมผู้ถือหุ้นสำหรับการประชุมวิสามัญผู้ถือหุ้น ครั้งที่ 1/2562 เดือน มี.ค.62 และรอรายงานความเห็นจากที่ปรึกษาทางการเงินอิสระ ซึ่งตอนนี้เรื่องการจัดส่งเอกสารข้อมูลมีความคืบหน้าไปมากเหลือส่วนของการทำ special audit โดยผู้สอบบัญชีที่ทางบริษัทว่าจ้าง เพื่อให้งบการเงินของ STREK ถูกต้องตามมาตรฐานบัญชีก่อนที่ทางบริษัทจะเข้าลงทุน บริษัทคาดว่าจะสามารถรับรู้รายได้และส่วนแบ่งกำไรทันทีในปี 62 โดยในปี 60 ที่ผ่านมา STREK มีรายได้รวมประมาณ 4,848 ล้านบาท
อีกทั้งเตรียมศึกษาแนวทางการซื้อหุ้น ECF คืน หากเป็นแนวทางการออกเครื่องมือทางการเงินที่เหมาะสมก็จะเสนอให้คณะกรรมการบริษัทพิจารณาต่อไป เนื่องจากเชื่อมั่นแนวโน้มการเติบโตของบริษัท
 